לייזל ג'ונס

ביוגרפיה

לייזל ג'ונס נולדה בקתרין, הטריטוריה הצפונית. היא התאמנה תחת הדרכתו של קן ווד במועדון השחייה רדקליף שבסקרבורו, קווינסלנד, יחד עם חבריה לנבחרת הלאומית אלופי העולם ג'ף היוגיל וג'סיקה שיפר. לאחר שלא הצליחה לזכות במדליית זהב באתונה החליטה לעבור להתאמן תחת הדרכתו של המאמן יליד שווייץ סטפאן וידמר, יחד עם האלופה ושיאנית העולם בסגנון החתירה ליבי טריקט בבריזביין. לאחר המעבר היא החלה לשתף את הציבור בחופשיות על הדיכאון והבעיות בהערכה העצמית שלה שהטרידו אותה, וזאת בעקבות דחיפתה לאור הזרקורים בגיל צעיר.
תחילת הקריירה של ג'ונס הייתה באולימפיאדת סידני (2000) שבה זכתה בשתי מדליות כסף. במשחה ל-100 מטר חזה בתוצאה של 1:07.49 דקות אחרי מגאן קוואן מארצות הברית (1:07.05 דקות) ולפני שיאנית העולם פני היינס מדרום אפריקה (1:07.55 דקות) ובמשחה שליחות 4x100 מטר מעורב בתוצאה של 4:01.59 דקות, אחרי ארצות הברית שקבעה שיא עולם חדש (3:58.30 דקות) ולפני יפן (4:04.16 דקות).
באליפות העולם בשחייה שנערכה בפוקואוקה בשנת 2001 זכתה ג'ונס בשתי מדליות. מדליית כסף במשחה ל-100 מטר חזה בתוצאה של 1:07.96 דקות, אחרי לו קסיוג'ואן מסין (1:07.18 דקות) ולפני אגנס קובאץ' מהונגריה (1:08.50 דקות) ומדליית זהב במשחה שליחות 4x100 מטר מעורב בשיא תחרות חדש של 4:01.50 דקות, לפני ארצות הברית (4:01.81 דקות) וסין (4:02.53 דקות). בנוסף, היא סיימה במקום ה-4 במשחה ל-200 מטר חזה בתוצאה של 2:25.46 דקות, ראשונה הייתה קובאץ' (2:24.90 דקות).
במשחקי חבר העמים שנערכו במנצ'סטר, אנגליה ביולי 2002, זכתה ג'ונס ב-3 מדליות זהב. במשחה ל-100 מטר חזה (1:08.74 דקות), במשחה ל-200 מטר חזה (2:25.93 דקות) ובמשחה שליחות 4x100 מטר מעורב (4:03.70 דקות). 
באליפות הפאן פסיפיק בשחייה שנערכה ביוקוהמה, יפן באוגוסט 2002 זכתה ג'ונס במדליית זהב במשחה שליחות 4x100 מטר מעורב (4:00.50 דקות) ובמדליית כסף במשחה ל-200 מטר חזה (2:26.42 דקות).

שיא עולם ראשון

באליפות העולם בשחייה שנערכה בברצלונה בשנת 2003 כבר בשלב חצי הגמר קבעה ג'ונס שיא עולם חדש במשחה ל-100 מטר חזה בתוצאה של 1:06.37 דקות, שיפור לשיאה של היינס (1:06.52 דקות). למחרת היא לא הצליחה לשחזר את יכולתה וזכתה רק במדליית ארד (1:07.47 דקות) אחרי קסיוג'ואן (1:06.80 דקות) ואמנדה בירד מארצות הברית (1:07.42 דקות). במשחה ל-200 מטר חזה היא זכתה במדליית כסף בתוצאה של 2:24.83 דקות, אחרי בירד שהשוותה את שיא העולם 2:22.99 דקות ולפני הוי קווי מסין (2:25.78 דקות). במשחה שליחות 4x100 מטר מעורב היא זכתה במדליית ארד נוספת בתוצאה של 4:01.37 דקות, אחרי סין (3:59.89 דקות) וארצות הברית (4:00.83 דקות).
חודש לפני המשחקים האולימפיים קבעה ג'ונס שיא עולם חדש בפעם הראשונה במשחה ל-200 מטר חזה (2:22.96 דקות, 3 מאיות השנייה מהר משיאה של בירד). יומיים מאוחר יותר החזירה לעצמה בירד את שיא העולם (2:22.44 דקות), במסגרת המבחנים האמריקאים לאולימפיאדה.
באולימפיאדת אתונה (2004) זכתה ג'ונס במדליית ארד במשחה ל-100 מטר חזה בתוצאה של 1:07.16 דקות, אחרי קסיוג'ואן (1:06.64 דקות) ובת ארצה ברוק הנסון (1:07.15 דקות). בשלב חצי הגמר קבעה ג'ונס שיא אולימפי חדש בתוצאה של 1:06.78 דקות. במשחה ל-200 מטר חזה היא זכתה במדליית כסף בתוצאה של 2:23.60 דקות אחרי בירד (2:23.37 דקות, שיא אולימפי חדש) ולפני אן פולסקה מגרמניה (2:25.82 דקות) ובמשחה שליחות 4x100 מטר מעורב היא וחברותיה זכו במדליית זהב בשיא עולם חדש בתוצאה של 3:57.32 דקות לפני ארצות הברית (3:59.12 דקות) וגרמניה (4:00.72 דקות).
באליפות העולם בשחייה שנערכה במונטריאול בשנת 2005 זכתה ג'ונס ב-3 מדליות זהב. במשחה ל-100 מטר חזה בתוצאה של 1:06.25 דקות (5 מאיות השנייה איטי משיא העולם של ג'סיקה הארדי), לפני הארדי (1:06.62 דקות) וטארה קירק (1:07.43 דקות), שתיהן מארצות הברית. במשחה ל-200 מטר חזה היא ניצחה בפער עצום בשיא עולם חדש (2:21.72 דקות), לפני פולסקה מגרמניה (2:25.84 דקות) ומירנה יוקיץ' מאוסטריה (2:27.11 דקות) ובמשחה שליחות 4x100 מטר מעורב בשיא תחרות חדש (3:57.47 דקות) לפני ארצות הברית (3:59.92 דקות) וגרמניה (4:02.51 דקות).

התחרות האיכותית ביותר

במשחקי חבר העמים שנערכו במלבורן, אוסטרליה במרץ 2006, זכתה ג'ונס ב-4 מדליות זהב בכל משחי החזה וקבעה 3 שיאי עולם חדשים. במשחה ל-100 מטר חזה (1:05.09 דקות, שיא העולם הנוכחי), במשחה ל-200 מטר חזה (2:20.54 דקות) ובמשחה שליחות 4x100 מטר מעורב (3:56.30 דקות). בנוסף היא ניצחה במשחה ל-50 מטר חזה בתוצאה של 30.55 שניות, לפני בת ארצה האלופה ושיאנית העולם ג'ייד אדמיסטון.
באליפות העולם בשחייה שנערכה במלבורן בשנת 2007 זכתה ג'ונס ב-4 מדליות, 3 מהן זהב. במשחה ל-100 מטר חזה בשיא תחרות חדש (1:05.72 דקות) לפני קירק (1:06.34 דקות) ואנה חליסטונובה מאוקראינה (1:07.27 דקות). במשחה ל-200 מטר חזה (2:21.84 דקות) לפני קירסטי באלפור מבריטניה ומגאן קוואן (2:25.94 דקות) ובמשחה שליחות 4x100 מטר מעורב בשיא עולם חדש (3:55.74 דקות) לפני ארצות הברית (3:58.31 דקות) וסין (4:01.97 דקות). בנוסף, היא זכתה במדליית כסף במשחה ל-50 מטר חזה (30.70 שניות) אחרי הרדי (30.63 שניות) ולפני קירק (31.05 שניות).
באולימפיאדת בייג'ינג (2008) זכתה ג'ונס בשתי מדליות זהב במשחה ל-100 מטר חזה בשיא אולימפי חדש בתוצאה של 1:05.17 דקות, לפני רבקה סוני מארצות הברית (1:06.73 דקות) ויוקיץ' (1:07.34 דקות) ובמשחה ל-4x100 מטר מעורב בשיא עולם חדש (3:52.69 דקות) לפני ארצות הברית (3:53.30 דקות) וסין (3:56.11 דקות). בנוסף, היא זכתה במדליית כסף במשחה ל-200 מטר חזה (2:22.05 דקות), לאחר שהפסידה לסוני (2:20.22 דקות) ששיפרה את שיאה העולמי ולפני שרה נורדנסטם מנורווגיה (2:23.02 דקות). 
בשנת 2009 ג'ונס יצאה במסע פרסום מטעם WSPA - ארגון עולמי למען הגנה על בעלי חיים, כנגד ציד לווייתנים באוסטרליה ובניו זילנד.
ג'ונס החליטה שלא להשתתף באליפות העולם בשחייה שנערכה ברומא, איטליה בשנת 2009 על מנת להשלים את לימודיה, ושיאה העולמי במשחה ל-100 מטר חזה נישבר באליפות על ידי סוני (1:04.84 דקות).
באליפות הפאן פסיפיק בשחייה שנערכה באירווין, ארצות הברית באוגוסט 2010 זכתה ג'ונס ב-3 מדליות כסף, במשחה ל-100 מטר חזה (1:05.66 דקות), במשחה ל-200 מטר חזה (2:23.23 דקות) ובמשחה שליחות 4x100 מטר מעורב (3:56.96 דקות). בנוסף, היא זכתה במדליית ארד במשחה ל-50 מטר חזה (30.78 שניות).
באליפות העולם בשחייה שנערכה בשנגחאי, סין בשנת 2011 זכתה ג'ונס בשתי מדליות, כסף וארד. מדליית כסף במשחה ל-100 מטר חזה בתוצאה של 1:06.25 דקות, אחרי סוני (1:05.05 דקות) ולפני ליפינג ג'י מסין (1:06.52 דקות). מדליית ארד במשחה שליחות 4x100 מטר מעורב בתוצאה של 3:57.13 דקות, אחרי ארצות הברית (3:52.36 דקות) וסין (3:55.61 דקות). נוסף לכך, היא סיימה במקום שישי במשחה ל-50 מטר חזה בתוצאה של 31.01 שניות.
באולימפיאדת לונדון (2012) זכתה ג'ונס במדליית כסף במשחה שליחות 4x100 מטר מעורב ביחד עם אמילי סיבום, אלישיה קוטס ומלני שלנגר בתוצאה של 3:54.02 דקות, אחרי ארצות הברית שקבעה שיא עולם חדש של 3:52.05 דקות ולפני יפן (3:55.73 דקות). נוסף לכך, היא סיימה במקום חמישי במשחה ל-100 מטר חזה בתוצאה של 1:06.95 דקות ולא הצליחה להגן על תוארה.